Opgaven

I jeres grupper skal I nu læse følgende korte tekst om Bolivia og Chile, og derefter skal I bruge oplysningerne om landene og jeres nye viden om den komparative metode til at give jeres bud på, hvorfor Chile er så meget mere demokratisk end Bolivia. I finder en skabelon til et MSSD nederst i dokumentet.

De sydamerikanske nabolande: Bolivia og Chile

**Bolivia** er et spansktalende land i Sydamerika, hvor den demokratiske udvikling ikke er lige så langt som i andre sydamerikanske lande, herunder dets naboland, Chile. Forskerne ved Freedom House giver landet en demokratiscore på 66 ud af 100, hvor 100 er et absolut demokrati.

I 1538 blev Bolivia erobret og koloniseret af Spanien og i dag er ca. 80% af befolkningen af europæisk eller indiansk-europæisk oprindelse, imens godt 20% af Bolivias befolkning er forskellige oprindelige folk.

Bolivia er et af Sydamerikas fattigste lande, og der er store forskelle mellem rige og fattige. Landet har et BNP pr indbygger på ca. 9.000 dollars, hvilket betyder at en gennemsnitlig bolivianer kan bruge 9.000 dollars om året.

I Bolivia kan 93% af indbyggerne over 15 år læse og skrive.

**Chile** er også et spansktalende land i Sydamerika, men det er et af de mest demokratiske lande i regionen. Forskerne ved Freedom House giver landet en demokratiscore på 94 ud af 100, hvor 100 er et absolut demokrati.

Spanierne koloniserede Chile omkring år 1530 og i dag er ca. 80% af befolkningen af europæisk eller indiansk-europæisk oprindelse, imens små 20% er forskellige oprindelige folk.

Chile er et af Sydamerikas rigeste lande, men der er store forskelle mellem rige og fattige. Landet har et BNP pr indbygger på ca. 29.000 dollars.

96% af indbyggerne over 15 år kan læse og skrive.

Kilder:

<https://www.globalis.dk/Lande/chile>, opdateret i 2019.

<https://www.globalis.dk/Lande/bolivia>, opdateret i 2019.

<https://freedomhouse.org/explore-the-map?type=fiw&year=2022>, data for 2021

Skabelon til et Most Similar Systems Design (MSSD)

|  |  |  |
| --- | --- | --- |
|  | **Chile** | **Bolivia** |
| **Demokratiniveau** | Højt | Middel |
| **Koloniarv** |  |  |
| **Etnicitet** |  |  |
| **Geografi** |  |  |
| **Økonomi** |  |  |
| **Ulighed** |  |  |
| **Uddannelse** |  |  |